
ЗАПИСНИК
о раду 91. седнице Oпштинског већа општине Топола, одржане дана 16.07.2026. године (четвртак), са почетком у 1305  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Чланови Општинског већа: Момчило Васиљевић, Данијела Дамњановић и Саша Обрадовић, Радослав Станковић,
· Сања Јевтић, начелник Општинске управе,
· Jасна Миљковић, руководилац Одељења за буџет, финансије, привреду и друштвене делатности,
· Сања Чоловић, шеф одсека ЛПА,
· Виолета Говедарица, сарадник за комуналне, имовинско-правне и стамбене послове,
· Весна Павловић Костић, саветник за послове саобраћаја,
· Маријана Вујичић, в.д.директора ЈКСП „Топола“ Топола,
· Далибор Коцић, директор за техничке послове ЈКСП „Топола“ Топола,
· Иван Радојичин, инжењер за инвестиције и изградњу ЈКСП „Топола“ Топола,
· Лидија Крстић, представник Туристичке организације „Опленац“ Топола,
· Марина Благојевић, представник Библиотеке „Радоје Домановић“ Топола,
· Радисав Младеновић, заинтересовани грађанин из Загорице.
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 91. седницу Општинског већа.
Усвајање Записника о раду 84.-86. седнице Општинског већа оштине Топола

Пошто дискусије није било, једногласно су појединачно усвојени Записници о раду 84., 85. и 86. седнице Општинског већа општине Топола, као у материјалу.

Председавајућа је предложила да се 9. тачка дневног реда - Разматрање предлога надлежне Комисије за кориснике права на социјално становање у заштићеним условима у згради у Улици Петра Н. Молера бб скине са дневног реда, пошто је заменица председника тражила, јер инсистира да буде присутна по тој тачки, а да се уместо тачке која је скинута, као 9. тачка разматра – захтев „Фото колор Експрес“ за продужење уговора о закупу пословног простора у Улици кнегиње Зорке и умањење месечне закупнине.
Једногласно је усвојен предлог за измену дневног реда.

Једногласно је у целости усвојен
Д Н Е В Н И   Р Е Д
1. Разматрање захтева за покретање поступка одабира приватног партнера за реализацију пројекта ЈПП за поверавање обављања комуналне делатности - линијског приградског превоза путника на територији општине Топола,
2. Разматрање захтева Предшколске установе „Софија Ристић“ Топола за именовање представника локалне самоуправе у обавезне тимове у Предшколској установи за радну 2026/2027 годину,
3. Разматрање захтева Туристичке организације „Опленац“ Топола за додатна средства,
4. Разматрање захтева библиотеке „Радоје Домановић“ за додатна средства,
5. Разматрање захева фондације „Корени“ Топола за подршку у организацији Дечијег фестивала „Опленац 2026“,

6. Разматрање захтева Јокић Невене из Тополе за ослобађање плаћања накнаде за коришћење простора на јавној површини за постављање баште,

7. Разматрање захтева предузећа „Хомеланд“ доо Топола за смањење обавеза по основу локалне комуналне таксе и накнаде за заштиту животне средине,

8. Разматрање захтева Јанићијевић Драгана из Тополе за решавање проблема отпадних вода на објекту за становање,
9. Разматрање захтева „Фото колор Експрес“ за продужење уговора о закупу пословног простора у Улици кнегиње Зорке и умањење месечне закупнине,
10. Разматрање захтева Удружења ратних војних инвалида и породица погинулих бораца Топола за доделу ситног камена за насипање такмичарских места на језеру у Тополи,
11. Разматрање захтева Удружења ратних војних инвалида и породица погинулих бораца Топола за одобравање попуста за борце,
12. Разматрање захтева Раденковић Антонија из Тополе за раскид уговора о коришћењу објекта за становање социјално угрожених лица,

13. Разматрање захтева Габић Томислава за коришћење куће у Торовима поред Рециклажног центра,

14. Разматрање захтева начелника Општинске управе општине Топола за доношење решења о коришћењу годишњег одмора,
15. Разматрање захтева председника МЗ Рајковац за насипање пута према кући Владете Радисављевића,
16. Разматрање захтева Младеновић Радисава и других мештана Загорице за ангажовање механизације ради разастирања камена,
17. Разматрање захтева Антонијевић Миодрага и других мештана Загорице за насипање пута од куће Миодрага Антонијевића до пута за Весиће, 
18. Разматрање захтева председника Савета МЗ Јарменовци за рад грађевинских машина на путу за Миливојевиће,
19. Разматрање захтева председника Савета МЗ Маскар за насипање путева оштећених у зимском периоду,
20. Разматрање захтева председника Савета МЗ Божурња за радове на ископу канала:
· на потезу Букреч и
· поред старог пласковачког пута до куће Бранке Комненовић,
21. Разматрање захтева председника Савета МЗ Божурња за доделу каменог материјала за поправку макадамских путева:
· ка противградној станици и Стевановић крају,

· ка Живојиновић и Бранковић крају у засеоку Клењак,
· за засеок Метаљка,
22. Разматрање захтева Милошевић Славка и других из Божурње за поправку путева: према гробљу и према запису,
23. Разматрање захтева председника Савета МЗ Овсиште за доделу каменог агрегата за насипање више путних праваца (два захтева),
24. Разматрање захтева Митровић Мирослава из Клоке за насипање пута од засеока Туфегџића према Новаковићима,
25. Разматрање захтева Живановић Стојке из Белосаваца за доделу камена за насипање пута Виногради – Чесма у Белосавцима,
26. Разматрање захтева Максимовић Милене и других мештана Улице жртава крагујевачког октобра у Тополи за асфалтирање дела те улице,
27. Разматрање појединачних захтева за лечење:

· Миливојевић Светомир из Крћевца,

· Кузмић Гордана из Јунковца,

· Комненовић Бранка из Божурње,

· Павловић Марко из Тополе,

· Ивановић Славка из Крћевца,

· Мирковић Санда из Шума,

· Јевтић Душан из Тополе,

· Кузмановић Милица из Божурње,

· Стевановић Гордана из Наталинаца,

· Ђоковић Весна из Доње Шаторње,

· Прокић Предраг из Доње Шаторње,

28. Разно.

Прва тачка дневног реда- Разматрање захтева за покретање поступка одабира приватног партнера за реализацију пројекта ЈПП за поверавање обављања комуналне делатности - линијског приградског превоза путника на територији општине Топола
Председавајућа: ради се о општем добру. С обзиромд а нам у октобру истиче уговор са јавним партнером „Јањушевић“ за превоз наших суграђана, неопходно је да што пре покренемо процедуру. Ми само доносимо одлуку о покретању поступка одбира превозника, а та одлука иде ка Министарству привреде, па ће онда они нама дати сагласност и тек онда ће се формирати критеријуми за расписивање јавне набавке. С обзиром да смо већ у доцни, а није могуће анексирати постојећи уговор, молим да се позитивно изјаснимо о овој одлуци, како бисмо могли да процедуру даље наставимо. Надам се да ће се јавити више понуђача, па да ћемо моћи да изаберемо најповољнијег, а да неће бити монопол, па да морамо да изаберемо оно што нам је у понуди.
Пошто дискусије није било, једногласно је донет Закључак којим се прихвата захтев председника општине Топола за покретање поступка одабира приватног партнера за реализацију пројекта јавно – приватног партнерства за поверавање обављања комуналне делатности линијског приградског превоза путника на територији општине Топола и обавезује стручни тим за спровођење поступка реализације пројекта јавно – приватног партнерства за поверавање обављања комуналне делатности линијског приградског превоза путника на територији општине Топола да предузме све активности на реализацији овог пројекта у складу са чланом 30. Закона о јавног – приватном партнерству и концесијама.
Друга тачка дневног реда- Разматрање захтева Предшколске установе „Софија Ристић“ Топола за именовање представника локалне самоуправе у обавезне тимове у Предшколској установи за радну 2026/2027 годину
Председавајућа: свака просветна институција функционише на бази тимова по разним областима. Као што делегирамо за управне и школске одборе, потребно је да делегирамо и наше кандидате који ће седети у тим тимовима. Наравно, ти кандидати не морају бити стручни, али је просто потребно да имамо учешће и у раду тих тимова. С нацелницом сам прешла ових пет тимова и разговарала са запосленима и имамо сагласност да у Тим за њега инклузивно образовање предложимо Владанку Секулић која иначе ради у том сектору за социјалне категорије, породицу и децу, у Тим за заштиту од дискриминације насиља злостављања и занемаривања Јелену Јанићијевић, у Тим за самовредновање Милену Радојковић, у Тим за обезбеђивање квалитета и развој установе Виолету Говедарица и у Тим за професионални развој Милана Вукићевића. Има негде и смисла што су баш ови људи предложени, а који ће узети учешће у нашој индиректним корисницима. 
Пошто дискусије није било, једногласно је донето Решење о именовању представника локалне самоуправе у тимове Предшколске установе „СофијаРистић" Топола за радну 2026/2027. годину и то: Тим за инклузивно образовање - Владанка Секулић, Тим за заштиту од дискриминације, насиља, злостављања и занемаривања - Јелена Јанићијевић, Тим за самовредновање - Милена Радојковић, Тим за обезбеђивање квалитета и развој установе - Виолета Говедарица и Тим за професионални развој - Милан Вукићевић.
Трећа тачка дневног реда- Разматрање захтева Туристичке организације „Опленац“ Топола за додатна средства
Лидија Крстић: тражили смо додатна средства за потребе солидарне помоћи у случају болести. Запослено лице је било на боловању преко 30 дана због интервенције. Следеће је за повремено привремени послове на период од једног месеца за два лица. Даље, средства су потребна и за замену уградних LED панела и флу цеви и 108.000,0 динара за потребе санације на крову Визиторског центра, јер је дошло до отпадања малтера, а да не би дошло до прокишњавања. 

Момчило Васиљевић: и прошли пут смо имали за два радника. Ја ћу гласати „против“.
Јасна Миљковић: ни за једну од ових наведених активности немамо планикрана средства, због ограниченог буџета. Мора да се види шта је најургентније, а већина ствари мораће да сачека ребаланс буџета који ће да буде у последњем кварталу ове године, па да се на неки начин створи билансни простор. Цифре нису мале, морало би мало да се сачека да дође повољнија ситуација, када нам буџетски могућности то дозволе. За ове ситне износе, туристичка може са 10% апропријације са неке њихове позиције да издвоји средства. Једино може да се донесе закључак да ће се створити билансни простор, па у складу са буџетским могућности.
Данијела Дамњановић: сматрам да за ове две девојке треба да се тај уговор продужи, а остало да сачека. 
Председавајућа: јесам за то да излазимо у сусрет првенствено нашим запосленима и ако буде могућности, свакако сам за то да се Мирославу ово исплати, али ми захтеве за солидарну помоћ и у школама, па можда није коректно, иако је мали износ, јер морамо да имамо у виду и све остале који чекају. 108.000,00 динара је потребно за поправку крова. Ја сам увек за то да покушамо да нађемо алтернативно решење. Причаћу ја и са директорком. Мислим да сигурно има људи који би и донирали макар део, јер знате и сви сами, када смо ребаланс усвајали да смо заиста морали да скидамо са свих могућих позиција и нема више шта. И ако преполовимо износ, опет нам значи, да не мора све из буџета. Значи, само кров да оставимо, а ово остало да иде из буџетске резерве, односно стварањем билансног простора у складу са буџетским могућностима.
После завршене дискусије, на основу 4 гласа „за“ и 1 гласа „против“ (Момчило Васиљевић), донет је Закључак дојим се делимично усваја захтев Туристичке организације „Опленац“ Топола за додатна средства и то: за потребе солидарне помоћи у случају болести у износу 57.827,00 динара, за потребе обављања ПП послова на период од једног месеца за два лица у износу од 164.266,00 динара, за услугу набавке флуо цеви и уградих лед панела у износу од 8.964,00 динара и за услугу замене флуо цеви и уградих лед панела у износу од 20.328,00 динара и обавезује Одељење за буџет, финансије, привреду и друштвене делатности да укупно наведена средства обезбеди стварањем билансног простора у оквиру Одлуке о буџету општине Топола за 2026. годину.
Четврта тачка дневног реда- Разматрање захтева библиотеке „Радоје Домановић“ за додатна средства
Марина Благојевић: потребна средства су за сва лица за два месеца.

Јасна Миљковић: реализоваће се исто у складу са могућностима.

Пошто дискусије није било, на основу 4 гласа „за“ и 1 гласа „против“ (Момчило Васиљевић), донет је Закључак којим се прихвата захтев Библиотеке „Радоје Домановић“ Топола за средства за потребе обављања привремених и повремених послова на период од два месеца за два ангажована лица, у износу од 328.600,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину.
Пета тачка дневног реда- Разматрање захева фондације „Корени“ Топола за подршку у организацији Дечијег фестивала „Опленац 2026“
Председавајућа: ми већ годинама помажемо. С обзиром да не можемо да донирамо новац, пошто није у складу са законом, ми ту нашу донацију спроведемо и прикажемо кроз рад ЈКСП, јер њима је за организацију фестивала потребно да им се одраде услуге које су већ дефинисане у Програму ЈКСП и наша донација је у виду тих активности. С обзиром да се ради о деци, цела Србија дође овде, треба да будемо добри домаћини и ја сам за то да на овај начин помогнемо реализацију фестивала.
Маријана Вујичић: Програмом је дефинисана та врста активности, Фондација када се обрати, испланирамо активности, предвидимо планом и извештајем о извршеним активностима и то буде све како треба. Углавном то буде поставање штандова. Имамо и ствари за које им изађемо у сусрет, а које иначе не фактуришемо. Нпр. дајемо им канте, имамо их на лагеру, они их користе тај један дан, уредно оперу, ништа не оштете и врате. Стварно никад проблем нисмо имали годинама

Данијела Дамњановић: ја ћу ово да подржим, јер је мој став да се помогне и да наравно, што више деце треба да дође и да што више овако уздижемо Тополу. Лично изузетно поштујем историју Карађорђевића, али што се тиче њих као монархиста, изузетно је ружно да су се на три свечаности које је држава организовала окренули демонстративно и отишли. Они оду са наше државне церемоније, али зато им буџет и наша помоћ нису гадљиви, а на устав, на развој наше државе и стабилност су изузетно гадљиви. Они су окренути ка Британији и ка неким другим стварима. Престолонаследник Александар је толико година био преко и толико година имао везе, а ни у једном моменту `90.-их година ни једног момента ни једног човека, привредника, те велике милионере није довео у Србију, није помогао. Што се мене тиче, велико поштовање Карађорђу и волим кад их предстаним, али што се тиче ових осталих, ја немам поштовања.
После завршене дискусије, једногласно је донето Закључак којим се прохвата захтев фондације „Корени“ Топола за подршку у организацији Дечијег фестивала „Опленац 2026“ и обавезује ЈКСП „Топола“ Топола да им изађе у сусрет, у складу са Програмом пословања предузећа.
Шеста тачка дневног реда- Разматрање захтева Јокић Невене из Тополе за ослобађање плаћања накнаде за коришћење простора на јавној површини за постављање баште
Председавајућа: када се десила трагедија овој породици, ми смо безусловно дали подршку на разне начине. Један од начина је био, с обзиром да су сада они чланови који су преостали у овој породици преузели тај породични посао, да смо их ослободили плаћања накнаде за коришћење простора и та година је истекла.

Виолета Говедарица: прошле године смо их ослободили и тда смо се договорили за наредну буџетску годину да ћемо, уколико буде захтева, поново исто разматрати. Ми, као друштвено одговорна заједница треба да се бринемо о нашим суграђанима и показали смо то у њиховом случају прошле године. Међутим, сама одлука и сами акти који уређују заузеће површина јавне намене не предвиђају та нека ослобођања по основу тешких социјалних и породичних прилика. У сваком случају сам за да се одобри, да се нађе неко алтернативно решење које ће да задовољи и те законске и буџетске норме, у смислу да ми њима понудимо финансијску помоћ у износу те накнаде, која износи 9.500,00 укупно. Ми не можемо законски да их ослободимо, али можемо доделити помоћ, а њима ипак зарачунати ту накнаду коју ће они редовно платити. 
Јасна Миљковић: може да се донесе решење да се одобрава нека врста државне помоћи, као нека финансијска подршка, а позваћемо се на чланове тог закона. 

Момчило Васиљевић: немам ништа против, али мислим да ово није неки велики износ, више је симболичан.. 
Председавајућа: ја то доживљавам више као тој породици подршку. Наравно, не можемо да им вратимо оне најмилије који су настрадали, али можемо да покажемо да бринемо на неки начин о њима. Слажем се са тим да нађемо могућност да их ослободимо да кроз тај вид државне помоћи и на неки начин помогнемо.
После завршене дискусије, једногласно је Закључак којим се одбија захтев Јокић Невене из Тополе за ослобађање плаћања накнаде за коришћење простора на јавној површини за постављање баште, као неоснован.
Седма тачка дневног реда- Разматрање захтева предузећа „Хомеланд“ доо Топола за смањење обавеза по основу локалне комуналне таксе и накнаде за заштиту животне средине
Сања Чоловић: ја сам се овде изјаснила детаљно. Они су тражили захтев за умањење, претпостављам да су мислили на `26., јер су решења за `25. већ донета, а они се нису жалили. Решења за `26. ће тек да буду донета, али не постоји законски услови за умањење. Исто тако, не постоје услови за умањење који су прописани одлуком. Чак не постоје ни услови да се пропише Одлуком неко умањење за одређене делатности, где спадају и пумпе. У претходном мандату Већа имали сте захтев Поште, која исто спада у делатности којима не може да се изађе у сусрет у овом смислу. И овде, просто нема услова за било какво умањење. Закон је код предузетника рецимо, предвидео да су они који имају приход мањи од 50.000.000,00 ослобођени плаћања. На пумпе, поште, коцкарнице, кладионице се то не односи. Они морају да плаћају, без обзира колики им је приход.
Пошто дискусије није било, једногласно је донет Закључак којим се одбија захтев предузећа „Хомеланд“ доо Топола за смањење обавеза по основу локалне комуналне таксе и накнаде за заштиту животне средине, као неоснован.
Осма тачка дневног реда- Разматрање захтева Јанићијевић Драгана из Тополе за решавање проблема отпадних вода на објекту за становање
Председавајућа: то је породица наше колегинице Јанићијевић Јелене. Она је дошла један дан овде видно узнемирена, с обзиром да тај део канализације пролази испод њене куће и да се дешава да када су обилне кише то пукне, поплави и има хаос. Просто се жена плаши заразе и неких даљих проблема који могу да проистекну из тога. Као руководство, без обзира што да ли је колегиница или није, свакако је наш грађанин, расположени смо да помогнемо.
Маријана Вујичић: суштина је да кроз то насеље пролази кишна канализација за комплетно насеље и да ту нема фекалне канализације, а да су објекти касније прављени преко те наше линије. Свакако је комунална инфраструктура старија од свих објеката. Конкретно, њихова кућа је баш по средини нашег тог већег колектора за одвођење атмосферских вода и имамо неку ситуацију да се генерално и то насеље дивље прикључивало са фекалном канализацијом на кишну. Где год је било таквих радова, те цеви су почеле да се одвајају, да пуцају и да праве проблеме. Ми смо пре једно три године, имали сличну ситуацију на Камењаку кад се одвалио пут, баш наспрам ове куће, тако да смо ту имали великих проблема да то некако успемо да санирамо. Та линија је стара и стварно прави доста проблема. Немамо конкретно код Јелене решење. Ми смо били више пута код њих на терену. Ја сам се чула са њом. Највећи преоблем је имала сад, на Петровдан, када је пала киша, јер њој је ту подрум и одмах поред је соба са ламинатом. Имају озбиљан проблем, а то не можемо уопште да решимо на лицу места. То је велики промер цери и једино решење које ту постоји, које је једино исправно, јесте дугорочно, можемо да видимо што брже како можемо да радимо, али то је да се уради пројектно-техничка документација за измештање те линије и да се та линија измести на јавну површину и некако се искључи ова постојећа која, поред Јелене, може да угрози и остале објекте, јер ту има доста објеката који се налазе на тој линији. Сва дворишта и домаћинства су преко те линије, тако да је то стварно озбиљан проблем, а немамо решење брзо, у смислу да жени сад можемо да помогнемо, да је то нешто неког мањег промера што може да се закрпи. Пут је да општина предвиди средства, да се спроведе јавна набавка, да се изради пројектно-техничка документација за измештање колектора и кад добијемо износ вредности тих радова, да се буџетом планирају средства за реализацију тог пројекта и да се ради измештање. 
Иван Радојичин: та пројектно.техничка документација морала би да се састоји из практично два пројекта, пројекта кишне канализације и пројекта дела фекалне канализације, да би се ти људи практично спојили на ту фекалну. Оно што је додатни проблем у целој причи јесте то што је та саобраћајница у надлежности Републике и морали би да тражимо сагласност надлежних. То су два проблема која су овде по мени можда и највећа. То је све од пекаре „Неша“. Огромна вода се слива.
Весна Павловић Костић: то технички може, али све мора да буде у складу са планским актима. Мора да се провери да ли је ту предвиђена фекална канализација.
Иван Радојичин: ту јесте предвиђена фекална канализација, урађен је пројекат за тај део. Нажалост, из тог пројекта изузето је само једно парце, избачена је та улица, из разлога шта је и тада потпадала под Републику.
Јасна Миљковић: можемо да прихватимо захтев у начелу, да се прво уради истраживање тржишта, јер ми немамо планирана уопште слободна средства. Што смо имали за пројектно-техничку документацију за кишну и фекалну канализацију, то је било по већ приоритетима који су били задати за буџет за `26. годину и то је у току. Сматрам да је најреалније средства за ту пројектно-техничку документацију планирати буџетом за `27. годину, јер то није мала цифра.
На питање Сање Јевтић - шта ако тужи, Иван Радојичин је рекао да су сви ти објекти о којим причамо легални и званични, да ниједан од њих није направљен дивљом градњом или тако нешто и да имају основ за то. 

Председавајућа: наравно да нећемо да идемо на то да тужи, јер нема разлога. Пре свега, желим да покажемо добру вољу и да у начелу ово усвојимо, а да јавне набаке истраже тржиште. Можда то нису за пројектно-техничку документацију велики новци. Можда будемо у могућности да другим ребалансом определимо тај новац, ако је то пар стотина хиљада ове године, да покушамо да буде што краћи период. Она се пожалила можда зато што има и слободу, ко зна колико других људи може да дође, а на крају крајева, није ни пријатно да имаш тај проблем и да кад почне киша, мислиш шта ће да се деси. Већ ћемо бити близу израде буџета за наредну годину, па да нам то буде приоритет, да том делу наших грађана омогућимо нормално функционисање.

Маријана Вујичић: ставила бих акценат на хитност овог случаја. То је отворена линија у њиховој кући и њој фекалије приликом падавина излазе у собу.
Председавајућа: када је она дошла да пита уопште, пре него што је поднела захтев, ја сам звала Коцића, техничког директора ЈКСП и он је нама објаснио да та киша која се слива у канализацију иде том линијом, али да су се људи с обзиром да немају легалну фекалну канализацију, самоиницијативно качили на то и то све се слије код ње. 
Маријана Вујичић: и они су исто то урадили. Сања каже - можда буде тужбе. Има ту и са једне и са друге стране аргумената. И то што су они урадили није законито, али није сад то акценат. Они имају проблем у соби.
Председавајућа: управо зато и желим да будемо одговорни, пре свега према нама самима, да нас сутра не гризе савест, а да кренемо, да се истражи тржиште, да видимо који су то новци и да у складу са тим се понашамо даље. 

После завршене дискусије, једногласно је донет Закључак којим се прихвата у начелу захтев Јанићијевић Драгана из Тополе за решавање проблема одвођења отпадних вода на објекту за становање на к.п. бр. 519 КО Топола варош, обавезује Одељење за буџет, финансије, привреду и друштвене делатности – Служба за јавне набавке да испита тржиште за израду пројектно – техничке документације за кишну и фекалну канализацију (изградња новог кишног и фекалног колектора), а средства за израду ПТД ће се планирати приликом израде нацрта Одлуке о другој измени и допуни Одлуке о буџету општине Топола за 2026. годину.
Девета тачка дневног реда- Разматрање захтева „Фото колор Експрес“ за продужење уговора о закупу пословног простора у Улици кнегиње Зорке и умањење месечне закупнине
Виолета Говедарица: он има закључен уговор о закупу са општином Топола. Ми смо још 2019. године спровели јавни конкурс за доделу тог пословног простора и по основу закона има сваке године право на продужетак тог рока закупа на годину дана. Продужили смо га 1. јануара и закуп траје до 31. децембра текуће године. Овакав закуп се даје већ 7-8 година.  Он тражи да се продужи рок на 20 година, пошто планира да уложи нека значајна средства у пословање и инвестиционо одржавање самог пословног простора. То је немогуће, јер максималан број година на који можемо дати у закуп пословни простор је пет година, с тим што се то дефинише у самом јавном позиву, како то није већ урађено 2019. године. Тачније, ми немамо сад услове чак ни на тих пет година, него онако на колико смо већ продужили, по дефинисаним условима из конкурса. Укупна месечна закупнина је 43.256,00 динара. То су у ствари три просторије, укупне површине око 92 m2, које представљају једну техничку технолошку целину. Он наводи у самом захтеву, ми то не знамо, да једну просторију не користи, понекад искључиво као магацин, док је ходник површине 16 m2, а и раније је причао да не користи. Ми сада не можемо закључивати на основу навода из овог захтева, с тим што смо сигурни да не можемо продужити рок закупа. Оно што би једино могли изаћи у сусрет и шта би можда могли законски, јесте да оформимо можда неку комисију или да задужимо Одељење за урбанизам, да провере сав тај простор и утврде да ли он то стварно користи или не користи, да ли могу бити засебне целине и да ли можемо посебно да га закључамо. У тој комисији могу да будем ја, да буде Александра Дрекаловић и Маријана Андрић, као главни урбаниста и да се неким извештајем изађемо пред Веће.
Момчило Васиљевић: ја нисам ни за какво смањење закупнине, то није висока цена.

Председавајућа: не можемо да смањимо дужину уговора, али сам за то да се формира комисија, па нека комисија прегледа шта како и нека нам за неко наредно Веће да извештај. Слажем се и да будеш ти Виолета, Маријана и Александра. 
Виолета Говедарица: има још пар месеци генерално до истека овог рока закупа, али гледамо увек да изађемо сваком у сусрет, а притом да не оштетимо ни закон ни општину. Разговараћемо и са Нешом. Можемо да у новембру-децембру распишемо нов конкурс, где би он изашао, да може стварно на максимално пет година да уђе у закуп, да има право на неко инвестиционо улагање и да то буде неки мањи пословни простор. У сваком случају, све ћемо прегледати и доставити извештај и предлог.

После завршене дискусије, једногласно је донет Закључак којим се одбија захтев „Фото колор Експрес“ за продужење уговора о закупу пословног простора у Улици кнегиње Зорке на 20 година и умањење месечне закупнине на исти, из разлога што тражено није у складу са законом и прописима који регулишу ту материју.

Такође, једногласно је донето Решење о формирању Комисије у саставу Виолета Говедарица, Александра Дрекаловић Драгаш и Маријана Андрић, запослених у Општинској управи са задатком да провери површину заузетог простора и наводе из поднетног захтева именованог и извештај о наведеном достави Општинском већу. 

Десета тачка дневног реда- Разматрање захтева Удружења ратних војних инвалида и породица погинулих бораца Топола за доделу ситног камена за насипање такмичарских места на језеру у Тополи
Председавајућа: традиционално Удружење ратних војних инвалида организује дружење и такмичење са три врсте такмичења: пецање на пловак, гађање ваздушне пушке и пикадо. За такмичење у пецању користиће такмичарску стазу на језеру у Тополи. Траже 2 камиона ситног камена да се такмичарима олакша приступ, а они ће сами растурити камен, покосити траву на обали, растиње у води и покупити и изнети отпад. Очекује се учешће око 35 такмичара и девет општина, а такмичење ће бити одржано око 20. јула 2026. године.  
Иван Радојичин: ради се о 20-ак боксова за такмичаре 2х2 метра. Они су ископани до воде и тај део само они хоће да наспу. Насипали смо више пута, не би било први пут. Насипали смо и прошле године.
Весна Павловић Костић: камен имамо са уговора за набавку и превоз каменог агрегата, који је закључен са ЈКСП почетком јула.

Председавајућа: у суштини, јесам за то свакоме да помогнемо, ако имамо начин и законски основ. Ако немамо, џабе наше добре воље, ако нас закон спречава. 

Виолета Говедарица: то се води као шумско земљиште и може се сматрати јавном површином, с тим што су управљачи „Србијаводе“. То јесте приступни пут језеру.

После завршене дискусије, једногласно је донет Закључак којим се прихвата захтев председника Удружења ратних војних инвалида и породица погинулих бораца општине Топола за доделу ситног камена за насипање прилазног пута за такмичарска места на језеру у Тополи, на КП бр. 3402/2 КО Топола село, у циљу обезбеђивања услова за одржавање дружења и такмичења које организује Удружење, које почиње 20.07.2026. године и одобрава набавка и превоз 2 камиона (36 тона) каменог агрегата фракције 0-31,5 mm, преко важећег уговора са ЈКСП „Топола“ Топола за ове намене за 2026. годину, а разастирање истог ће се извршити као што је наведено у захтеву.

Једанаеста тачка дневног реда- Разматрање захтева Удружења ратних војних инвалида и породица погинулих бораца Топола за одобравање попуста за борце
Председавајућа: углавном се то тиче комуналних услуга. 

Маријана Вујичић: релативно скоро, за њих је донета нека уредба, да имају права да траже. Ми тренутно немамо одлуку која прописује да може да се њима одобри било какав попуст. Распитали смо се код колега, како је то у неким другим општинама. Неки су донели, нису све општине, то су скупштинске одлуке, Одлуку о одобравању тог попуста, конкретно за инвалиде и она мора да буде прецизно дефинисана. Мора да се каже која категорија, на који начин, колико попуста и како се он распоређује. Направи се акт, усвоји га Веће, са свим параметрима и категоријама прецизно дефинисаним, усвоји се на Скупштини и онда се та разлика средстава која се њима одобри планира буџетом као субенција. То је један круг и то се тако ради. Они могу да траже за све услуге, то није спорно, али морамо ми да направимо један акт, као што је наша нпр. Одлука о чистоћи. 
Председавајућа: замолићемо Удружење да дефинише прецизно на које врсте комуналних услуга мисле, да ми то на Општинском већу разматрамо и ако дамо сагласност, да иде на Скупштину, а онда да наредним буџетом предвидимо рефундацију тих трошкова ка ЈКСП. Не може се радити ад-хок. Још мало па ће се радити нацрт буџета за наредну годину, па да онда планирамо буџетом да то надокнађујемо. 
Председавајућа: вероватно њима то можда материјално и не значи ништа, али се људи вероватно осећају лоше и заборављено. Када је држава тражила да иду да тамо гину, они су ишли, а сада испада да смо их заборавили. Нису то сигурно неки новци, а и да јесу, завређује пажњу. 
После завршене дискусије, једногласно је донет Закључак којим се обавезује Удружења ратних војних инвалида и породица погинулих бораца Топола да прецизно дефинише врсту комуналних услуга, категорија бораца, на који начин, колико попуста и како се он распоређује, како би се урадио предлог акта који доноси Скупштина општине.
Дванаеста тачка дневног реда- Разматрање захтева Раденковић Антонија из Тополе за раскид уговора о коришћењу објекта за становање социјално угрожених лица
Председавајућа: када је општина Топола изградила оне стамбене јединице у Торовима, Раденковић Антоније је један од оних чија је породица добила једну од оних кућица и он је био носилац тог уговора са општином. Он већ дужи временски период не живи у тој кући, јер су они у неким лошим породичним односима. Пре него што је се Раденковић Антоније обратио, долазио је пре пар месеци његов син да се пожали начелници и мени како не може своју супругу да евидентира као члана кућне заједнице, с обзиром да му је потребна сагласност оца који је носилац тог домаћинства. Ми смо покушали да нађемо Раденковића Антонија и није нам успело. Сада је Раденковић Антонију стигло извршење на све комуналне услуге, на струју, на воду, јер се кућа води на њега и ту смо ушли у проблем. Он то наравно мора платити, а препорука је била да што пре раскине уговор са општином, како се не би гомилали ти дугови. Он тога у будућности жели да се ослободи. Пошто су комисијски додељивани ти станови, комисија може да се сазове поново и да видимо шта ћемо са том кућом, да ту кућу или доделимо породици која иначе реално доле живи или да је доделимо другој. 

После завршене дискусије, једногласно је донет Закључак којим се даје сагласност Раденковић Антонију из Тополе на раскид уговора о коришћењу објекта за становање социјално угрожених лица у Торовима, који је потписао са општином Топола.
Тринаеста тачка дневног реда- Разматрање захтева Габић Томислава за коришћење куће у Торовима поред Рециклажног центра
Председавајућа: он иначе ради у нашем ЈКСП и тражио је од мене, као председнице, да му одобрим да се смести у ону портирску кућицу код Рециклажног центра. Прво, то је просто немогуће, јер ја то не могу из функције коју обављам, а није ни законски могуће.
Јасна Миљковић: ради се о контејнеру, а речено је да такав вид збрињавања није нехуман и да они више нису у тој функцији, као што су некад били. 
Виолета Говедарица: то је контејнер који је ту био за смештај радника који су градили тај Рециклажни центар. Више пута је био и насељаван од неких лица, па смо ми вршили исељење. Не може да се додели за становање, дефинитивно. Ако би и постојали услови за становање, онд би кроз вид стамбене подршке расписали конкурс, а и путем тог конкурса не би могло директно њему да се определи. Постоје строго законски услови када можемо директно и непосредно, на основу закона, неком да доделимо стан. То се односи на самохране родитеље, елементарну непогоду када лица остану на улици, породично насиље. За све остало, мора да иде комисија, мора да иде конкурс, а није једини који би се јавио.

 После завршене дискусије, једногласно је одбијен захтев Габић Томислава за коришћење куће у Торовима поред Рециклажног центра, из разлога што нема законског основа за исто.
Четрнаеста тачка дневног реда- Разматрање захтева начелника Општинске управе општине Топола за доношење решења о коришћењу годишњег одмора
Сања Јевтић: од понедељка бих користила годишњи одмор, у складу са законом, 10 радних дана минимум, па је потребно да Веће донесе решење. Ово је чиста формалност.
Пошто дискусије није било, једногласно је донето Решење о коришћењу годишњег одмора Сањи Јевтић,  службенику на положају I групе, начелнику Општинске управе, у скаду са поднетим захтевом.

Петнаеста тачка дневног реда- Разматрање захтева председника МЗ Рајковац за насипање пута према кући Владете Радисављевића
Весна Павловић Костић: пут је јавној својини општине. Делом је асфалтиран, делом је макадамски и ту постоје мање вододерине и оштећења макадама. Тражили су два камиона каменог материјала и машину за разастирање. Може да се одобри. Довољно је 50 тона камена и до 2 сата рада скипа. 
Пошто дискусије није било, једногласно је донет Закључак којим се прихвата захтев председника Савета МЗ Рајковац за насипање макадамског дела пута према кући Владете Радисављевић у МЗ Рајковац, на к.п. бр. 964 КО Рајковац, који је у јавној својини општине Топола и одобрава набавка и превоз 50 тона каменог материјала фракције 0-31,5mm и до 2 сата рада грађевинске машине – скип на разастирању каменог матеијала, у складу са закљученим уговорима за наведене намене у 2026. години.
Шеснаеста тачка дневног реда- Разматрање захтева Младеновић Радисава и других мештана Загорице за ангажовање механизације ради разастирања камена
Весна Павловић Костић: у захтеву је погрешен број пута. Ради се о путу на парцели 2436 а не на 2463, како се наводи у захтеву. То је пут за Антонијевиће и Весиће, где jе група грађана, с обзиром да не постоји формиран Савет МЗ, поднела захтев. Излазећи на терен, ми смо видели да је то пут земљани, на који никад није насипан камени материјал, а деоница је 150 метара. Обрастао је растињем. Тада су нам људи који се меће са путем оспорили било какве радове, док не омеђимо пут и ми смо обуставили радове. Они су поднели овде били захтев за геометра, опет група грађана и то није усвојено, тако да се нису стекли услови за било какве даље радове. Када сам сада изашла на терен, видела сам да неки је камен дотеран тамо. То није дато преко Већа. нису требали да сипају насред путa, јер није била обезбеђена машина. Они захтевају машину и ваљак да се тај камен разастре. Ја сам поново јуче видела ту жену Светлану, чија је окућница поред пута и она је рекла да стоји при свом ставу и даље. Овакви путеви и улазак у радове, где не постоји никакав макадам, предмет су фактички експропријације, где ми имамо преко 150 тужби од почетка године и то је бојазан наша за било какве радове, а да просто не знамо где је граница пута.
Радисав Младеновић: колико је мени познато, тај камен је из фонда Републике, а дошао је на име општине. Општина Топола је купац тих шест камиона камена. Ја сам потписао отпремнице и доставио секретарици председнице те папире. Што се тиче госпође која тражи омађење парцеле, не видим разлог, законски основ, да неко физичко лице забрани радове на јавној површини, што је пут. Пут није ни њен, ни мој, него је опште добро. Камен се насипа на постојећи пут, не раде се земљани радови. Мени је речено на разговору код помоћника и председнице општине да општина у овом моменту нема новца за земљане радове, нема новца за канале и пропусте, али да може да се обезбеди камен. Камен је дошао, ја сам потписао папире. Пут који је био како проходан, сад је апсолутно непроходан. Ја сам моју парцелу омеђио и знам докле је граница, а изручен је камен насред улаза и не могу да дођем до куће да допремим воду, да се снабдем, јер у кући немам воду. Та жена нема основа да брани радове, јер нико не угрожава њену имовину. Њена имовина је метар изнад пута, имам и фотографије и могу да вам их покажем, који постоји ко зна колико дуго и камен се насипа само на постојећи пут, не шири се, не копају се канали. Сад смо дошли у апсурд да ни ја, ни било ко други не може да користи уопште пут који је био, бар у појединим периодима године, проходан, јер сад стоји камен.
На питање Данијеле Дамњановић који је разлог за то њено негодовање, Радисав Младеновић: у питању је сукоб две жене, неке Гордане и те Светлане. По речима Светлане, Гордана је, моја стрина, правила пут, па је намерно испред моје куће копала пропусте, а не с друге стране, а бандере за осветљење је намерно ставила с оне стране и да ја не дам да се то ради. 

Момчило Васиљевић: ја имам исто такав случај у селу. Те слике што имате ви са ГеоСрбије, уопште нису меродавне. Човек је поступао по сликама ГеоСрбије. Међутим, фактичко стање, кад изађе геометар и омеђи је сасвим различито. По ГеоСрбији, његова ограда се настања на моју кућу или на другој страни, по ГеоСрбији требала је да уђе два метра у моју парцелу и он је био убеђен да је тако, јер је гледао тамо. И ја сам мислио да је тако и спремио сам се да вадимо вишње, међутим кад се омеђи није тако. Слажем се да треба да се омеђи. 

Виолета Говедарица: постоји преко 150 активних тужби, идентичних, зато што пут је пролазио 50 година, а захватио приватно власништво и чека се још 70 одлука Већа, где не смемо ништа да радимо, јер би био блокиран буџет. Ако сагледамо правно ситуацију, тај пут постоји као јавна површина, што је јако битно. Веће је већ донело одлуку и одбило и дало месној заједници, односно мештанима који су поднели тај захтев, да обезбеде излазак геометра и да омеђе пут. 
Председавајућа:  ми у овом тренутку не можемо да дамо налог да машина ради, док не знамо где је граница пута. Нико није рекао да ви нећете да добијете тај камен. Општинско веће није донело одлуку о тој количини камена. Сигурно ће се ово решити на овакав или онакав начин, само да нађемо правно решење. 
Виолета Говедарица: камен може и неко физичко лице да купи и да нам да, а на нама је да ли ћемо да прихватимо ту донацију или не. Овде је извршено заузеће јавне површине са гомилом камена и онемогућен људима прилаз. Ми смо дужни да реагујемо, да позовемо геометра. То је јавни пут који служи за долазак кућама, вашој и другим лицима и нема другог прилаза. Неко је просуо тај камен и онемогућио прилаз, а општина потписала. Отпремницу је човек потписао, заузеће је извршено, гомила постоји и онемогућен је пролаз. Наша је површина, дужни смо да реагујемо. Треба да се овласти геометар да изађе, омеђи и пошаљу машине да разастру камен. 

Председавајућа: г. Младеновићу, немојте замерити, просто већници желе да гласају без вашег присуства (Радисав Младеновић је напустио седницу).

Весна Павловић Костић: Општина је управљач путева у општини Топола, јер то никоме није поверено. За све што се дешава на путевима који су у нашој својини Веће, као извршни орган општине, доноси одлуке. По мени, овај захтев је непотпун. Мора да му се да обавештење да исправи кп број пута у захтеву и да приложи отпремнице, како је добављен камен.  
Председавајућа: предлог је да се он на наредном Већу обрати са прецизним подацима, јер је он дао парцелу која није његова, јер камен се сигурно не налази на овој парцели коју је он дао, а он је као грађанин пријавио да се на путу који иде ка његовој кући налази камен и да не може да дође до куће. Ми, као одговорни већници и ја као одговорна председница Већа и општине, да ангажујемо геометра да одреди да ли је то на јавној површини. Ако је на јавној површини, видећемо шта ћемо с тим на неком наредном Већу, када он поднесе захтев ваљан.  
После завршене дискусије, једногласно је одлучено да се Младеновић Радисаву, у вези захева за ангажовање механизације ради разастирањеа камена, упити Обавештење да је потребно да измени захтев и исти достави са прецизним подацима, уз отпремнице о добављеном камену, како би Општинско веће донело коначну одлуку. 

Седамнаеста тачка дневног реда-
 Разматрање захтева Антонијевић Миодрага и других мештана Загорице за насипање пута од куће Миодрага Антонијевића до пута за Весиће
Весна Павловић Костић: ово је исти захтев за насипање пута. Поднели су захтев у мају, а пре тога су у февруару. Ми смо донели Закључак 18.7. и отишли смо да радимо. Та је Светлана Пантић онемогућила радове, затим је Гордана Петровић тражила геометра и одбили смо геометра. У међувремену су поднели још један захтев у мају, а ми смо већ пре тога донели Закључак да урадимо тај пут, верујући да ови људи који су се потписали, нема месна заједница, су сви сложни да се то уради. Међутим. Жена која није ни потписала захтев, а међи се с путем, не дозвољава ни сад. Јако је опасно ово што грађани пишу без месне заједнице.
Пошто дискусије није било, једногласно је одбијен захтев Антонијевић Миодрага и других мештана Загорице за насипање пута од куће Миодрага Антонијевића до пута за Весиће, због нерешених имовинско-правних односа.
Осамнаеста тачка дневног реда- Разматрање захтева председника Савета МЗ Јарменовци за рад грађевинских машина на путу за Миливојевиће
Весна Павловић Костић: ја сам обавила телефонски разговор за ово са Зораном Станимировићем, који ми је потврдио да у Јарменовцима нема Савета МЗ и да не зна код кога је печат и ко потписује.
После завршене дискусије, једногласно је одбијен захтев Савета МЗ Јарменовци за рад грађевинских машина на путу за Миливојевиће, из разлога што је захтев поднет од стране неовлашћеног лица.
Деветнаеста тачка дневног реда- Разматрање захтева председника Савета МЗ Маскар за насипање путева оштећених у зимском периоду
Весна Павловић Костић: ми смо изашли на терен и доставила сам извештај. У међувремену на пут за Јагњило је нека количина камена допремљена, али ја о томе не знам ништа. Предлажем да се овај захтев начелно усвоји, јер су ово два витална пута у Маскару. Један је ка Јагњилу и цркви и ту сам предвидела осам камиона камена, а за овај пут за гробље, који је исто у доста лошем стању, пет камиона камена. Мислим да би можда овај извештај требали начелно да усвојимо и да уколико мештани не разастру тај камен који су тамо прихватили из неких других извора, које није одобрило Веће, ми мештанима наспемо та два витална пута. На тренутном уговору који је закључен за камен и превоз смо задњим ребалансом буџета смањили цифре и количине су јако мале.
Пошто дискусије није било, једногласно је донет Закључак којим се прихвата у начелу захтев председника Савета МЗ Маскар за насипање путева оштећених у зимском периоду и одобрава набавка и превоз 144 тоне каменог агрегата од 0-31,5 mm рад грађевинске машине – скип на разастирању каменог материјала у трајању до 4 сата за пут ка Јагњилу, на к.п. бр. 1205 КО Маскар, у јавној својини општине Топола, дужине око 950 метара и 90 тона каменог агрегата од 0-31,5 mm рад грађевинске машине – скип на разастирању каменог материјала у трајању до 3 сата за пут ка гробљу, на к.п. бр. 1217 КО Маскар, у јавној својини општине Топола, дужине око 450 метара, а радови ће се извршити у складу са потребама МЗ Маскар и расположивим средствима и закљученим уговорима за ове намене, у наредном периоду.
Двадесета тачка дневног реда- Разматрање захтева председника Савета МЗ Божурња за радове на ископу канала:
· на потезу Букреч и
· поред старог пласковачког пута до куће Бранке Комненовић
Пошто нико од представника ЈКСП „Топола“ тренутно није био присутан, ова тачка је једногласно скинута са дневног реда.
Двадесетпрва тачка дневног реда- Разматрање захтева председника Савета МЗ Божурња за доделу каменог материјала за поправку макадамских путева:
· ка противградној станици и Стевановић крају,

· ка Живојиновић и Бранковић крају у засеоку Клењак,
· за засеок Метаљка,
Весна Павловић Костић:  овде су три различита захтева. За пут ка противградној станици се тражи један камион камена, само за попуњавање рупа, а мештани би сами уградили и мислим да је захтев оправдан. Други захтев се односи на засеок Клењак. Ја сам са овим Љубомиром Живојиновићем, по дозволи Александра Живановића, отишла на терен и установила да камен тражи за прилазни пут који је у његовој приватној својини. Пут је дужине 50 метара и омогућава му приступ на наш пут. Трећи пут води за засеок Метаљка, а он је на кп бр. 1086, води се на РС, са правом коришћења ЈП „Србијашуме“, јер се ту налази извориште Метаљка. Тај пут је једини приступ том изворишту који користе мештани и том целом крају, али није у нашој својини. За тих 150 метара потребно су два камиона камена и један сат скипа. 

Радослав Станковић: некад су војска и територијална одбрана обнављали те бунаре и прилазе. Ако је утрина, то је општинско земљиште.
После завршене дискусије, једногласно је донет Закључак којим се прихвата захтев председника Савета МЗ Божурња за доделу каменог агрегата за поправку пута који води ка противградној станици и Ставановића кућама, на делу к.п. бр. 2304 КО Божурња, у дужини од 150 метара, у јавној својини општине Топола и одобрава набавка и превоз 18 тона (1 камион/18 тона) каменог материјала фракције 0-31,5mm, у складу са закљученим уговором за наведене намене у 2026. години.
Такође, једногласно је одбијен захтев председника Савета МЗ Божурња за доделу каменог материјала за поправку макадамског пута који води ка Живојиновић и Бранковић крају у засеоку Клењак, из разлога што пут пролази кроз парцеле у приватном власништву.
Једногласно је донет Закључак којим се прихвата захтев председника Савета МЗ Божурња за доделу каменог агрегата за поправку пута у засеоку Метаљка, у дужини од 150 метара и одобрава набавка и превоз 36 тона (2 камионa/18 тона) каменог материјала фракције 0-31,5mm уз ангажовање грађевинске машине – скип на разастирању камена у трајању до 1 сата, у складу са закљученим уговорима за наведене намене у 2026. години.
Двадесетдруга тачка дневног реда- Разматрање захтева Милошевић Славка и других из Божурње за поправку путева: према гробљу и према запису
Весна Павловић Костић: два пута се наводе, као кући Славка Милошевића и гробљу и ка запису. Овај први је делом асфалтиран, а делом је остао макадамски. То је пут између кућа, на три парцеле лежи, које су наше. Ту треба поправити, јер то је у брду и носи вода. По мени је донекле приоритет и ту сам предвидела пет камиона камена. Овај пут ка запису је у Милошевића крају. То је 400 метара кроз шуму, где стварно постоји запис, где они одржавају „Тројице“ сваке године. Никада није насипан. То сад не можемо да радимо, једино кад будемо имали средства.
Пошто дискусије није било, једногласно је донет Закључак којим се прихвата делимично захтев председника Савета МЗ Божурња за доделу каменог агрегата за поправку путева према гробљу и према запису и одобрава се поправка пута према гробљу, на к.п. бр. 3368, 2367 и 3173 КО Божурња, у јавној својини општине Топола и одобрава набавка и превоз 90 тона (5 камионa/18 тона) каменог материјала фракције 0-31,5mm уз ангажовање грађевинске машине – скип на разастирању камена у трајању до 3 сата, у складу са закљученим уговорима за наведене намене у 2026. години.
Двадесеттрећа тачка дневног реда- Разматрање захтева председника Савета МЗ Овсиште за доделу каменог агрегата за насипање више путних праваца (два захтева)
Весна Павловић Костић: први захтев се односи на два путна правца у засеоку Црквенац. Ми смо извршили преглед 16.3. и оправдано је. Овде су путеви у јавној својини и наведене су катастарске парцеле. Потребно је на оба пута по два камиона камена. Други захтев је за пут у засеоку Долина, на кп 2840. На једном месту је вода однела пут и потпуно је непроходан и они ту траже камен, па да га они сами уграде и среде канале. 

Пошто дискусије није било, једногласно је донет Закључак којим се прихвата захтев председника Савета МЗ Овсиште за насипање макадамског пута у засеоку Долина, на к.п. бр. 2840 КО Овсиште, који је у јавној својини општине Топола, дужине око 500 метара и одобрава набавка и превоз 36 тона каменог материјала фракције 0-31,5mm, у складу са закљученим уговором за наведене намене у 2026. години, а мештани ће сами извршити разастирање каменог материјала као што је наведено у захтеву.
Такође, једногласно је донет Закључак који се прихвата захтев председника Савета МЗ Овсиште за насипање макадамских путева у засеоку Црквенац оба у јавној својини општине Топола и то: пут на к.п. 2865 КО Овсиште деоница дужине око 130 метара и пут на к.п. 2837 КО Овсиште деоница дужине око 150 метара ка кући Жарка Васиљевић и одобрава набавку и превоз 72t (4 камиона /18 тона) каменог материјала фракције 0-31,5mm, уз ангажовање грађевинске машине - Скип на равнању и насипању путева у трајању до 2 сата, у складу са закљученим уговорима за наведене намене у 2026. години.
Двадесетчетврта тачка дневног реда- Разматрање захтева Митровић Мирослава из Клоке за насипање пута од засеока Туфегџића према Новаковићима
Весна Павловић Костић: ово је пут који је потписао Митровић Мирослав, без МЗ, а предмет је фактичке експропријације. Доставила сам овај захтев суду, да тражи, а да нас је тужио.

Председавајућа. правобранилац ми је сугерисала да именовани има пет тужби против општине, а сада тражи да му се наспе пут. 
На питање Радослава Станковића да ли је оправдан овај захтев. Весна Павловић: није оправдан, зато што је пут изграђен преко приватне парцеле. На том путу не тужи само он, тужи њих 20. Цео пут је насут кроз приватне парцеле и сад сви туже. На 500 метара је урађен асфалт до Туфегџића, а даље ка овом Новаковићу, још 500 метара је макадам.
После завршене дискусије, једногласно је одбијен захтев Митровић Мирослава из Клоке за насипање пута од засеока Туфегџића према Новаковићима, из разлога што је пут изграђен преко парцеле у приватном власништву.
Двадесетпета тачка дневног реда- Разматрање захтева Живановић Стојке из Белосаваца за доделу камена за насипање пута Виногради – Чесма у Белосавцима
Весна Павловић Костић: пут је неуслован за било какве радове. То је буквално шума, код Карађорђеве чесме у Белосавцима. Немамо финансијска средства за припремне радове, није формирана месна заједница, а и захтев је поднела само једна жена, нема више потписника.

После завршене дискусије, једногласно је одбијен захтев Живановић Стојке из Белосаваца за доделу камена за насипање пута Виногради – Чесма у Белосавцима, из разлога недостатка средстава.
Двадесетшеста тачка дневног реда- Разматрање захтева Максимовић Милене и других мештана Улице жртава крагујевачког октобра у Тополи за асфалтирање дела те улице
Весна Павловић Костић: кућа Максимовић Милене је задња у тој улици и даље иде ка пречистачу. Кроз ту улицу пролази главни колектор фекалне канализације, од шиваре до пречистача. Ту је макадамски коловоз и низбрдица је. Даље је Војкина кућа и Јокићи. Они већ 20 и више година траже асфалтирање и то није извршено, а градско је подручје. Она је конкретно овде поднела захтев за асфалтирање дела улице, а долазила је и код ранијих председника да тражи. јер се ту макадамски коловоз стално оштећује и веома им је отежан пролазак возилима. Немамо могућност да асфалтирамо. Пошто је улица, предложила сам да се наспе каменом, скипом разастре и уваља. Јутрос је била код мене и моли било шта да се уради. То ће бити привремена мера, с обзиром на стање коловоза, до обезбеђивање средстава за асфалтирање. 

Пошто дискусије није било, једногласно је донет Закључак којим се прихвата се у начелу захтев Максимовић Милене и других из Тополе за асфалтирање дела Улице жртава Крагујевачког октобра у Тополи, на к.п. бр. 365 КО Топола варош, у дужини од око 300 метара, који је у јавној својини општине Топола, у складу са расположивим средствима у буџету општине Топола, а до обезбеђивања финансијскиих средстава за наведене радове извршити санацију улице, за шта се одобрава набавка и превоз 125 тона каменог материјала фракције 0-31,5mm, рад грађевинске машине – скип на разастирању каменог материјала у трајању до 4 часа и рад грађевинске машине – ваљак на ваљању уграђеног материјала у трајању до 4 часа, у складу са важећим уговорима предвиђеним за наведене намене у 2026. години.

Двадесетседма тачка дневног реда- Разматрање појединачних финансијских захтева за лечење

На предлог председавајуће, пошто на седници није присутан др Горан Ђорђевић, члан Општинског већа задужен за област здравствене и социјалне заштите, разматрање појединачних финансијских захтева за лечење, једногласно је одложено за наредницу седницу. 

Двадесетосма тачка дневног реда- Разно
Радослав Станковић: пре 10-15 дана два пута ме заустављала Наташа Животић, са питањем да ли је изнет захтев за храну за псе у азилу на Већу, пошто иде у надницу да би хранила псе.

Председавајућа: захтев је поднела негде средином или крајем априла, а ми смо у јануару већ њој одобрили одређена средства. Немогуће је да јој на скоро сваки месец одобравамо. Може на шест месеци да понови захтев. 
На питање Момчила Васиљевића да ли од 1. августа ЈКСП да крене са одвожењем смећа по селима, председавајућа: они су тренутно растежу са пописом становништва, пошто кажу да не могу да дођу до списка становника. Ми смо што је било до нас решили. Обезбедили смо један смећар, други смећар, трећи полован купљен, договорени контејнери, а њима је дата делатност да раде. Предлог председника Скупштине је био да људи по месни заједницама попишу, да се крене, па да коригују после списак. Сад је на њима.
Председавајућа: ми смо на Већу 27.05.2026. године донели Закључак о одобравању финансијске помоћи Недељковић Надежди из Доње Шаторње у износу од 10.000,00 динара за лечење и исти проследили Центру за социјални рад. Међутим, како је именована преминула у јуну, а није јој исплаћена помоћ, неопходно је да тај Закључак ставимо ван снаге, како би се затворио предмет.
Пошто дискусије није било, једногласно је донет Закључак о стављању ван снаге Закључка Општинског већа општине Топола број 553-197/2026-05-III од 27.05.2026. године.
Пошто је исцрпљен дневни ред, седница је закључена у 1455  часова.

Записничар

